b'\n_START_ARTICLE_\nRev\xc3\xa4\n_START_PARAGRAPH_\nRev\xc3\xa4 on kyl\xc3\xa4 Kiikalassa Salossa. Kyl\xc3\xa4 sijaitsee Kiikalan l\xc3\xa4ntisess\xc3\xa4 osassa ja rajautuu l\xc3\xa4nness\xc3\xa4 Perttelin  Haalin, etel\xc3\xa4ss\xc3\xa4 Kiikalan Rekijoen, id\xc3\xa4ss\xc3\xa4 Kiikalan K\xc3\xa4rkel\xc3\xa4n sek\xc3\xa4 pohjoisessa Kuusjoen Kanungin kyliin.\n_START_SECTION_\nLuonto\n_START_PARAGRAPH_\nKyl\xc3\xa4 rajoittuu etel\xc3\xa4ss\xc3\xa4 Uskelanjoen sivujokeen Terttil\xc3\xa4njokeen ja kyl\xc3\xa4n pohjoisosissa sen takamaiden halki virtaa Uskelanjoen sivujoki Rekijoki, joiden molempien varsilla kyl\xc3\xa4n alueelle ulottuu Rekijokilaakson Natura 2000 -suojelualue. Terttil\xc3\xa4njoessa Rev\xc3\xa4n kyl\xc3\xa4n kohdalla on Rev\xc3\xa4nkoski.\n_START_SECTION_\nHistoria\n_START_PARAGRAPH_\nAsutushistoriallisesti Rev\xc3\xa4 on osa Perttelin Haalin kyl\xc3\xa4n ymp\xc3\xa4rille muodostunutta Haalin jakokuntaa, jonka kylist\xc3\xa4 Haali ja Pitk\xc3\xa4koski ovat kuuluneet Pertteliin ja K\xc3\xa4rkel\xc3\xa4 ja Rev\xc3\xa4 Kiikalaan._NEWLINE_Jakokunnan kylist\xc3\xa4 sek\xc3\xa4 Perttelin Haalin ja Pitk\xc3\xa4kosken ett\xc3\xa4 Kiikalan K\xc3\xa4rkel\xc3\xa4n ja Rev\xc3\xa4n kyl\xc3\xa4t ovat olleet r\xc3\xa4lssimaata, joka on ollut aatelisten hallussa jo keskiajalta l\xc3\xa4htien. 1500-luvulla K\xc3\xa4rkel\xc3\xa4 ja Rev\xc3\xa4 kuuluivat Haalin kyl\xc3\xa4ss\xc3\xa4 sijainneen Haalin kartanon kanssa Hornin suvulle, ja 1600-luvulla kylien talot olivat joko Haalin kartanon alaisia tai kuuluivat Haalin kartanon omistajasukujen muualla asuville j\xc3\xa4senille, jolloin kylien taloja viljeliv\xc3\xa4t yleens\xc3\xa4 lampuodit. _NEWLINE_Vuosina 1729\xe2\x80\x931815 K\xc3\xa4rkel\xc3\xa4n kyl\xc3\xa4n kaksi taloa ja Rev\xc3\xa4n yksi talo olivat Haalin kartanon lampuotitaloja, ja vuosina 1816\xe2\x80\x931831 Rev\xc3\xa4 ja K\xc3\xa4rkel\xc3\xa4 olivat Haalin kartanon ulkotiloina. Vuosina 1832\xe2\x80\x931880 Rev\xc3\xa4\xc3\xa4 ja K\xc3\xa4rkel\xc3\xa4\xc3\xa4 omisti Someron Jurvalan kartanon omistaja luutnantti Wilhelm Gadolin. 1900-luvulla Rev\xc3\xa4n kantatila oli j\xc3\xa4lleen Haalin kartanon yhteydess\xc3\xa4 vuoteen 1953, jolloin kartano myi sen itsen\xc3\xa4iseksi tilaksi. Vuosina 1913\xe2\x80\x931940 Haalin kartanolla oli Rev\xc3\xa4nkoskessa s\xc3\xa4hk\xc3\xb6laitos.'